Source: http://cegvezetes.hu/2004/07/a-cegeljaras-ceginformacio-koltsegei/
Timestamp: 2018-02-22 16:59:45
Document Index: 35143300

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

A CÉGELJÁRÁS, CÉGINFORMÁCIÓ KÖLTSÉGEI | Cégvezetés
A CÉGELJÁRÁS, CÉGINFORMÁCIÓ KÖLTSÉGEI
A tavasszal emelkedtek a cégeljárás költségei. Cikkünkben összefoglaljuk, milyen anyagi terhet jelent a cégeljárás, a céginformáció, a közzététel.
A gazdasági társaságoknak bizonyos, jogszabály által meghatározott esetekben - a cégműködéssel kapcsolatban - ún. közzétételi kötelezettségük áll fenn, illetőleg vannak olyan közlemények, amelyeket a cégbíróság, illetőleg más bíróságok tesznek közzé. Ennek megfelelően a Cégközlönyben - amely az Igazságügyi Minisztérium hivatalos lapja - kell közzétenni a cégbíróság közleményeit, valamint azokat az egyéb közleményeket is, amelyeknek a Cégközlönyben való közzétételét más jogszabály a bíróság vagy közvetlenül az érintettek kötelezettségévé teszi. Emellett a Cégközlönyben kell közzétenni azt a közleményt is, amelynek közzétételére a céget nem jogszabály, hanem például a cég létesítő okirata kötelezi.
Cégbírósági közlemények költsége
A cég bejegyzését követően a cégbíróságok a Cégközlönyben jelentetik meg a bejegyzés tényét. A közzétételt tartalmazó közlemény szövege a cégjegyzék adataival azonos. Úgyszintén a cégbíróságok teszik közzé a társaságok cégadataiban bekövetkezett változásokat is olyan módon, hogy a közleményben mind a korábbi, mind pedig az új adatot feltüntetik.
A cégbejegyzés költségei
A cég bejegyzéséért közzétételi költségtérítést, továbbá eljárási illetéket kell fizetni.
Közzétételi költség
A közzétételi költségtérítés összege jogi személyiség nélküli cég esetén 14 000 forint, míg jogi személyiséggel rendelkező társaságnál 25 000 forint.
A cégbejegyzésre irányuló eljárás illetéke
- nyilvánosan működő részvénytársaság esetében 600 00a0 forint,
- zártkörűen működő részvénytársaság, korlátolt felelősségű társaság esetében 80 000 forint,
- az előzőekben felsoroltak alá nem tartozó egyéb jogi személy esetén 100 000 forint,
- jogi személyiség nélküli gazdasági társaság esetén 50 000 forint,
- egyéni cég esetén 30 000 forint,
- külföldi székhelyű vállalkozás magyarországi fióktelepe esetén 250 000 forint, végül
- külföldi vállalkozás közvetlen kereskedelmi képviselete esetén 150 000 forint.
Abban az esetben, ha a cégbejegyzésre irányuló kérelemben fióktelep bejegyzését is kérik, úgy a fentiekben meghatározott illetéken kívül további illetéket már nem kell fizetni.
A változásbejegyzési eljárás költségei
A cégnyilvántartás adatainak változásáért a kérelmezőnek úgyszintén költségtérítést, valamint eljárási illetéket kell fizetnie.
A cégadatokban bekövetkezett változás közzétételéért a jogi személyiség nélküli társaságok 7000 forintot, a jogi személyiségű társaságok pedig 15 000 forintot kötelesek megfizetni.
Amennyiben a cégnyilvántartásba bejegyzett adatokra (jogokra, tényekre) vonatkozóan több rovatot is érintő változásokat egyidejűleg jelentenek be - a következőkben meghatározott eset kivételével -, úgy a bejelentett változások számától függetlenül 8000 forint illetéket kell fizetni. Ha a változás egyetlen rovatot érint, az eljárási illeték összege 5000 forint.
Ha a változás a cég vagyonát érinti, úgy a korábban ismertetett cégbejegyzési illetékek 40 százalékát kell megfizetni. Ez az illeték azonban már magában foglalja az egyidejűleg bejelentett más változásokért fizetendő illetéket is.
Költségek alakulása kérelem elutasításakor
Amennyiben a cégbejegyzési kérelmet a cégbíróság jogerős végzésével elutasítja, vagy a cég bejegyzése iránti eljárást megszünteti, e végzések rendelkező része közzétételének költségtérítése 7000 forint - kivéve, ha az elutasítás oka nem a költségtérítés megfizetésének elmulasztása volt.
Kérelem ismételt benyújtása
Amennyiben a cégbíróság a kérelmet hiánypótlási felhívás nélkül utasítja el, és a cég a bejegyzésre irányuló kérelmét az elutasító végzés közlését követően 8 napon belül újból benyújtja, úgy a már befizetett közzétételi költségtérítés teljes összegét az újabb eljárásban hozott végzés közzétételére kell felhasználni.
Jogorvoslat illetéke cégeljárásban
A cégbírósági eljárásban hozott végzés elleni fellebbezés illetéke egységesen 7000 forint.
Más bíróság közleményeinek költsége
Vannak olyan esetek, amikor a közzétételre törvény nem a cégbíróságot, hanem a megyei bíróságot vagy más bíróságot kötelezi (például felszámolási eljárás, helyi önkormányzatok adósságrendezési eljárása, valamint vagyonrendezési eljárás stb.). Ilyenkor a közzétételi költségtérítés összege 25 000 forint, amely magában foglalja a bíróság által az adott eljárásban nyilvánosságra hozott valamennyi közlemény költségtérítését. A költségtérítés összegét az eljárás kezdeményezőjének kell befizetnie. A költségtérítés befizetését igazoló bizonylatot az eljárást megindító kérelemhez kell mellékelni. A befizetett költségtérítés viseléséről az említett esetekben a bíróság rendelkezik.
Cégek, egyéb szervezetek közleményei
Abban az esetben, ha a közlemény Cégközlönyben való közzétételére jogszabály közvetlenül a céget vagy más szervezetet kötelezi, a közzététel költségtérítése megjelenési alkalmanként
- cég esetén 15 000 forint - ideértve azt is, amikor a közzétételre jogszabály természetes személyt kötelez (például részesedésszerzés közzététele);
- a helyi önkormányzatokról szóló 1990. évi LXV. törvény 92/A. §-ában meghatározott esetben 35 000 forint (Az utalt törvényhely alapján a megyei, a megyei jogú városi, a fővárosi és a fővárosi kerületi önkormányzat képviselő-testülete köteles könyvvizsgálót megbízni, továbbá a pénzügyminiszter és a belügyminiszter által meghatározott egyszerűsített tartalmú - a helyi önkormányzat és intézményei adatait összevontan tartalmazó - éves pénzforgalmi jelentését, könyvviteli mérlegét, továbbá pénzmaradvány- és eredménykimutatását a Belügyi Közlönyben és a Cégközlönyben közzétenni. A helyi önkormányzat - amennyiben az előző évben a teljesített kiadásainak összege meghaladta a 300 millió forintot, és hitelállománnyal rendelkezik vagy hitelt vesz fel - köteles az előzőekben foglaltakat a hitelfelvétel évétől a hiteltörlesztés utolsó évéig bezárólag évente könyvvizsgálóval felülvizsgáltatni és közzétenni.);
- a Magyar Könyvvizsgálói Kamara esetében 150 000 forint; valamint
- jogszabályban meghatározott más szervezet esetében 20 000 forint.
A közlemény megküldése, a költségtérítés megfizetésének igazolása
Amennyiben a közlemények közzétételére a jogszabály a gazdasági társaságokat, illetve egyéb szervezeteket kötelezi, úgy az érintettek a közlemény szövegét közvetlenül az Igazságügyi Minisztériumhoz küldik meg postán vagy telefax útján (441-3732), a közzétételi költségtérítés (többszöri közzétételi kötelezettség esetén valamennyi megjelenési alkalom költségtérítése) befizetésének igazolásával (a csekkel vagy annak fénymásolatával) együtt. A költségtérítés befizetésének igazolására szolgáló átutalási megbízáson befizetőként a közzétételre köteles cég vagy személy, illetve szervezet nevét és székhelyét (lakóhelyét) kell feltüntetni. Az átutalási megbízás "közlemény" rovatában a befizető cég cégjegyzékszámát is szerepeltetni kell.
Közlemények módosítása
A gyakorlatban előfordulhat, hogy a közzétételre kötelezettek a megküldött közlemény módosítását (kijavítását, kiegészítését) a közlemény szövege nyomdai előkészítésének megkezdése után vagy a Cégközlönyben történt megjelenést követően - az érdekkörükben felmerült okból - kérik. Ezekben az esetekben a módosításért (kijavításért, illetve kiegészítésért) további költségtérítést kell fizetniük, amelynek összege ilyenkor megegyezik az előzőekben meghatározott költségtérítéssel.
Egyedi hirdetmények
Vannak olyan esetek, amikor a közlemény Cégközlönyben való közzétételére a céget nem jogszabály kötelezi (például a részvénytársaság alapító okirata szerint a hirdetményeket a Cégközlönyben kell közzétenni). Ilyenkor a közzétételért utólag, terjedelemtől függően a Magyar Hivatalos Közlönykiadó számlája alapján kell fizetni.
A költségtérítés visszafizetése
A közzétételi költségtérítést az Igazságügyi Minisztériumhoz benyújtott kérelemre vissza kell téríteni, ha
- a cég a közzétételi költségtérítés befizetése ellenére a kérelmét a bírósághoz, illetve a cégbírósághoz mégsem kívánja benyújtani;
- a változás bejegyzésére vonatkozó kérelmet a cégbíróság jogerős végzésével elutasította, vagy a cégbíróság érdemi intézkedése előtt visszavonták azt;
- a cégközlemény a cég, illetve a változás bejegyzésétől számított 30 napon belül nem jelent meg;
- a cég vagy más szervezet közleménye az Igazságügyi Minisztériumba érkezését követő 30 napon belül nem jelent meg (a visszatérítési kötelezettség azonban nem áll fenn olyankor, ha a közlemény tartalma nem felel meg a törvényi rendelkezéseknek, arra az Igazságügyi Minisztérium a céget a közzététel előtt figyelmezteti, és a közlemény szövegét a cég a figyelmeztetés ellenére nem módosítja);
- a cég vagy más szervezet a közleményét a közlemény közzététele nyomdai előkészítésének megkezdése előtt visszavonta, valamint ha
- a közzétételi költségtérítést egyéb okból nem használták fel.
Részbeni visszatérítés
A 7000 forint közzétételi költségtérítést meghaladó összeget kell kérelemre visszatéríteni, ha
- a cég bejegyzése iránti kérelmet a cégbíróság érdemi intézkedése előtt visszavonták, és a cégbíróság az eljárást megszüntette, illetve ha
- a cég bejegyzésére vonatkozó kérelmet a cégbíróság jogerős végzésével elutasította.
A visszatérítés iránti kérelem mellékletei
Lényeges, hogy a visszatérítési igényt megalapozó okiratokat (befizetést igazoló bizonylat, jogerős végzés másolata stb.) a kérelemhez mellékelni kell.
Cégiratok beszerzése
Cégbizonyítvány, cégkivonat, cégmásolat
A cégműködés során a társaságok számos esetben kötelesek bizonyos, a Szolgálatnál, illetve a cégbíróságokon nyilvántartott adatokat tartalmazó közhiteles okiratok csatolására (például engedélykérelmekhez, hitelfelvétel esetén, közbeszerzési pályázat mellékleteként stb.). Az említett - a felhasználás gyakorisága szempontjából jelentősebb - okiratok a következők:
- cégbizonyítvány, amely a cégjegyzéknek egyes fennálló vagy törölt adatait tartalmazza;
- cégkivonat, amely egy adott cég cégnyilvántartásban szereplő valamennyi hatályos adatát tartalmazza;
- cégmásolat, amely magában foglalja a cég cégnyilvántartásban szereplő, valamennyi hatályos és már törölt adatát.
A cégbizonyítványért 2000, a cégkivonatért 3000, míg a cégmásolatért 5000 forint költségtérítést kell fizetnie a kérelmezőnek.
Névlista, névjegy, számviteli iratok, cégfigyelés
Az előzőekben felsoroltakon túl a Szolgálattól közhiteles céginformáció kérhető a cég
- elnevezéséről, azaz arról, hogy az adott cégnév szerepel-e a cégnyilvántartásban (névlista);
- elnevezésének és székhelyének hatályos és törölt adatairól (névjegy);
- beszámolójában szereplő eredménykimutatásról, illetve mérlegadatokról - amennyiben a cég a számviteli törvény szerint kettős könyvvezetésre kötelezett;
- beszámolójának kiegészítő mellékletéről, amennyiben a cég a számviteli törvény szerint kettős könyvvezetésre kötelezett; továbbá
- valamennyi, a Cégközlönyben megjelent, a cégjegyzékben szereplő adata változásáról szóló bírósági közleményről, illetve a cégre vonatkozó más bírósági közleményről, mégpedig a közlemény szövegének közlésével (cégfigyelés).
A fizetendő költségtérítés összege a felsorolt okiratok vonatkozásában a következők szerint alakul:
- a névlista esetén a költségtérítés 1000 forint;
- a névjegy költségtérítése 1500 forint;
- az eredménykimutatásért és a mérlegért - külön-külön - 2000 forintot kell fizetni;
- a kiegészítő melléklet ellenértéke 4000 forint; míg
- az ún. cégfigyelésért a kérelmezőnek közleményenként 500-500 forint térítést kell fizetnie.
Az előzőekben felsorolt okiratok (céginformáció) iránti kérelmet nyomtatványon kell benyújtani a Szolgálathoz. A nyomtatvány és a közzétételi költségtérítés befizetésére szolgáló postai csekk a cégbíróságokon, illetve Budapesten a Szolgálat ügyfélszolgálati irodájában (Budapest V., Nádor u. 32.) szerezhető be térítésmentesen.
A kérelem - fő szabályként - személyesen - az ügyfélszolgálati irodában félfogadási időben - vagy postai úton, valamint számítógép-hálózat útján nyújtható be.
A céginformáció iránti kérelemhez csatolni kell a Szolgálat igénybevételével felmerülő, írásunk korábbi részében ismertetett költségtérítés megfizetésének igazolását is. Lényeges, hogy a befizető egyértelmű azonosítása érdekében készpénz-befizetési utalvány vagy átutalási megbízás "közlemény" rovatában fel kell tüntetni a befizetés jogcímét (céginformáció költségtérítés), valamint ha a befizető cég, a cégjegyzékszámát is.
Okiratok átvétele
A Szolgálat a céginformációt - a kérelemben foglaltak szerint - postai úton vagy telefaxon küldi meg, illetve az személyesen is átvehető. A céginformáció - kérelemre - az ezzel kapcsolatos költségek megtérítése esetén elektronikus adathordozón is megadható.
Kizárt a visszaigénylés
A költségtérítés nem igényelhető vissza, ha a kérelmező a céginformációt nem veszi át.
Cégbíróságon beszerzett okiratok költsége
Amennyiben bizonyos közhiteles okiratokat nem a Szolgálattól, hanem az érintett szervezet székhelye szerint illetékes cégbíróságon szereznek be, úgy annak költsége - amelyet illetékbélyeg formájában kell leróni - a következők szerint alakul:
- cégkivonat elkészítésének illetéke 5000 forint,
- a cégbizonyítvány kiállításának illetéke 3000 forint, míg
- a cégmásolat elkészítéséért 7000 forint illetéket kell fizetni.
Közzététel költségtérítés, illetékfizetés nélkül
Vannak olyan esetek, amikor a közzététel ingyenes. Így nem kell költségtérítést és eljárási illetéket fizetni akkor, ha a változás a cég tevékenységi körét érinti, illetve ha a változás állami vagy önkormányzati döntés alapján a cég székhelyének más megye illetékességi területéhez való csatolására, vagy a cégjegyzékbe bejegyzett utcanév, illetve házszám változására vonatkozik.
A bejegyző végzés kijavításának, kiegészítésének, a cég bejegyzését elrendelő végzés hatályon kívül helyezésének, a cég törlésének, valamint annak a végzésnek a közzététele, amely a cégbejegyzési kérelmet jogerősen elutasítja, illetve amellyel a cégbíróság a cég bejegyzésére irányuló eljárást megszünteti ingyenes akkor, ha az elutasítás alapja a közzétételi költségtérítés kérelmező általi meg nem fizetése.
Ugyancsak ingyenes a cégbíróság által a cég törvényességi felügyelete körében a cég működésének felfüggesztéséről hozott határozat, valamint az ún. hivatalbóli törlési eljárás során hozott határozat rendelkező részének a közzététele is.
A költségek megfizetésének módja
A közzétételi költségtérítést az Igazságügyi Minisztérium 10032000-01483305-00000000 számú bankszámlájára kell megfizetni átutalással, avagy a cégbíróságokon - illetve Budapesten a Cégnyilvántartási és Céginformációs Szolgálatnál (Szolgálat) is - beszerezhető postai csekken feladni. (A Szolgálat Budapest V. kerületében, a Nádor utca 32. szám alatt található.)
A befizetést igazoló okiratot a bejegyzési (változásbejegyzési) kérelemhez mellékelni kell, mert ennek elmulasztása esetén a cégbíróság a bejegyzési (változásbejegyzési) kérelmet hiánypótlási eljárás nélkül elutasítja.
Az eljárási illetéket a bejegyzés (változásbejegyzés) iránti kérelmen illetékbélyegben kell leróni, azonban arra is lehetőség van, hogy az érintett szervezet a székhelye szerint illetékes illetékhivatalnál fizesse be azt.
Ez utóbbi esetben a befizetést igazoló okiratot kell a bejegyzési (változásbejegyzési) kérelemhez csatolni, ugyanis az eljárási illeték megfizetése igazolásának elmulasztása úgyszintén az előzőekben utalt jogkövetkezmény cégbíróság általi alkalmazását vonja maga után.